इन अफवाहों और सरकार की नाकामी के बावजूद, देश-विदेश की मुस्लिम और गैर मुस्लिम संस्थाएं और सामाजिक कार्यकर्ता मदद के लिए आगे आए हैं। जिस दिन हम लोग शिविरों में थे उसी दिन हैदराबाद, अलीगढ़, मऊ और लंदन से आए हुए लोग शरणार्थियों के बीच राहत सामग्री का वितरण कर रहे थे। इन सकारात्मक पहलुओं के पीछे एक कड़वी सच्चाई भी छिपी हुई है। हम लोगों ने पाया कि कुछ ऐसे भी मुस्लिम तत्व थे जो अपने आप को शिविरों का प्रधान, जिम्मेदार और मुहाफिज कहते थे मगर इन मुसलमानों ने अपनी कारगुजारियों से अपने मजहब को शर्मसार कर दिया। रोटन ब्रिज के एक जिम्मेदार स्थानीय मुस्लिम नेता ने शरणार्थियों से बदसलूकी की। यह आरोप भी है कि इस नेता ने कैम्प की कुछ औरतों की इज्जत के साथ खिलवाड़ करने की भी कोशिश की।